Oomblik van stilte vir MandelaNelson Mandela Oudpresident Nelson Mandela is vandag ŉ jaar gelede in die ouderdom van 95 oorlede. Cyril Ramaphosa, waarnemende president, gaan Vrydag die spreker by die amptelike herdenking by Freedom Park in Pretoria wees. Dit sal deur ŉ tradisionele reinigingseremonie voorafgegaan word, en ŉ kranslegging sal voor die standbeeld van Mandela by die Uniegebou plaasvind. Ramaphosa het namens president Jacob Zuma en die Nelson Mandela-stigting ŉ beroep op alle Suid-Afrikaners, insluitend kerke, moskees, tempels, fabrieke, skole en motoriste gedoen om drie minute en sewe sekondes voor 10:00 ŉ groot lawaai te maak. Dié aksie het ten doel om die land tot aandag te roep waarna daar om 10:00 ŉ oomblik van stilte gehou sal word tot 10:03. Die oomblik van stilte word gevolg deur die sing van die volkslied. Ramaphosa het Suid-Afrikaners ook aangemoedig om van sosiale media gebruik te maak om Mandela se nalatenskap te vier. “Laat ons almal Nelson Mandela se nalatenskap lewendig hou deur sy lewe en waardes in elke aspek van ons eie lewens uit te leef. Alle Suid-Afrikaners word aangemoedig om hul rol te speel om ŉ beter Suid-Afrika, ŉ beter Afrika en beter wêreld te bou,” het Ramaphosa gesê.